S’inicien els preparatius per a la celebració de les Bodes d’Or (1973-2023)
2025-07-24

L’Ajuntament de Burjassot, a través de la Regidoria de Majors, dirigida per Mª Ángeles Navarro, ha començat ja a treballar en un dels actes més emotius que desenvolupa al llarg de l’any, la celebració de les Bodes d’Or amb totes les parelles que, en aquest 2023, compleixen 50 anys de vida en comú.

La Regidoria, a través de l’Equip de Dinamització de la 3a Edat, començarà a recollir la documentació perquè totes les parelles del municipi que es van casar en 1973 puguen gaudir de l’homenatge que cada any rendeix el Consistori als matrimonis que, pràcticament, porten tota una vida junts. La documentació es podrà presentar fins al dimecres 5 d’abril.

Així, aquelles parelles que es van casar l’any 73 i que tinguen la il·lusió de viure aquest sentit homenatge, han de dirigir-se al Centre Social Colón, situat en el carrer Colón, 40, on hauran d’aportar una fotocòpia del Llibre de Família, concretament el full en el qual consta l’acta matrimonial i també una fotografia del dia de la boda. La documentació pot entregar-se, de dilluns a divendres, de 09.00 a 14.00 h.

A més, hauran de deixar un número de contacte perquè les tècniques de l’àrea es posen en contacte amb elles en els dies previs a la celebració per a indicar-los com serà l’acte.